b"\n_START_ARTICLE_\nSaudova Arabija\n_START_SECTION_\nGeografija\n_START_PARAGRAPH_\nDr\xc5\xbeava zavzema pribli\xc5\xbeno 80\xc2\xa0% povr\xc5\xa1ine Arabskega polotoka, najve\xc4\x8djega polotoka na svetu. Ker meja z Zdru\xc5\xbeenimi arabskimi emirati in Omanom na jugu ni natan\xc4\x8dno dolo\xc4\x8dena, tudi povr\xc5\xa1ina dr\xc5\xbeave ni, po referen\xc4\x8dnem delu The World Factbook, ki ga izdaja ameri\xc5\xa1ka Centralna obve\xc5\xa1\xc4\x8devalna agencija, pa je s pribli\xc5\xbeno 2.149.690 km\xc2\xb2 13. najve\xc4\x8dja dr\xc5\xbeava na svetu._NEWLINE_Ve\xc4\x8dino ozemlja predstavlja Velika arabska pu\xc5\xa1\xc4\x8dava s polpu\xc5\xa1\xc4\x8davskimi predeli in pokrajino z nizkim grmi\xc4\x8devjem, ki je pravzaprav sistem medsebojno povezanih pu\xc5\xa1\xc4\x8dav in vklju\xc4\x8duje tudi Rub al-Hali, dobesedno 'Prazni kvadrant' na jugu, najve\xc4\x8djo enotno pe\xc5\xa1\xc4\x8deno pu\xc5\xa1\xc4\x8davo na svetu. Na celotnem ozemlju prakti\xc4\x8dno ni rek ali jezer, \xc5\xa1tevil\xc4\x8dnej\xc5\xa1i so le vadiji, kjer je nekaj rodovitnej\xc5\xa1ih re\xc4\x8dnih usedlin. Glavni topografski element je osrednja planota, ki se strmo dviga iz Rde\xc4\x8dega morja in se postopoma spusti v osrednjo regijo Nad\xc5\xbed ter proti Perzijskemu zalivu. Ob rde\xc4\x8demorski obali je ozka obalna planjava Tihama. Na jugozahodu je gorata provinca Asir, kjer se dviga najvi\xc5\xa1ji vrh D\xc5\xbeabal Savda s 3.133 m nadmorske vi\xc5\xa1ine._NEWLINE_Razen Asirja, kjer je \xc4\x8dutiti vpliv monsunov iz Indijskega oceana, je podnebje vro\xc4\x8de pu\xc5\xa1\xc4\x8davsko z izjemno visokimi dnevnimi temperaturami, ki se strmo spustijo pono\xc4\x8di, in skopimi padavinami. Rastlinstvo in \xc5\xbeivalstvo sta temu primerna."